CELEX: 52012DP0151
Language: bg
Date: 2012-05-10 00:00:00
Title: Искане за защита на парламентарния имунитет на г-н Corneliu Vadim Tudor Решение на Европейския парламент от 10 май 2012 г. относно искане за защита на привилегиите и имунитета на Corneliu Vadim Tudor (2011/2100(IMM))

10.9.2013   
            
            
               BG
            
            
               Официален вестник на Европейския съюз
            
            
               CE 261/41
            
         Четвъртък, 10 май 2012 г.Искане за защита на парламентарния имунитет на г-н Corneliu Vadim Tudor
   P7_TA(2012)0151
   Решение на Европейския парламент от 10 май 2012 г. относно искане за защита на привилегиите и имунитета на Corneliu Vadim Tudor (2011/2100(IMM))
   2013/C 261 E/08
   
      Европейският парламент,
   
               —
            
            
               като взе предвид обявеното на пленарното заседание от 9 май 2011 г. искане на Corneliu Vadim Tudor от 14 април 2011 г. относно защита на имунитета му във връзка с образувано срещу него производство от прокуратурата към Върховния касационен съд на Румъния,
            
         
               —
            
            
               като взе предвид, че на Corneliu Vadim Tudor беше предоставена два пъти възможност да бъде изслушат в съответствие с член 7, параграф 3 от Правилника,
            
         
               —
            
            
               като взе предвид членове 8 и 9 от Протокола за привилегиите и имунитетите на Европейския съюз от 8 април 1965 г. и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
            
         
               —
            
            
               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г. и 6 септември 2011 г. (1),
            
         
               —
            
            
               като взе предвид член 72 от румънската конституция,
            
         
               —
            
            
               като взе предвид писмото от посланика на Румъния до Европейския съюз от 7 октомври 2011 г.,
            
         
               —
            
            
               като взе предвид член 6, параграф 3 и член 7 от своя правилник,
            
         
               —
            
            
               като взе предвид доклада на комисията по правни въпроси (A7-0151/2012),
            
         
               A.
            
            
               като има предвид, че членът на Европейския парламент Corneliu Vadim Tudor поиска защита на парламентарния му имунитет във връзка с висящо пред Върховния касационен съд на Румъния производство;
            
         
               Б.
            
            
               като има предвид, че искането на г-н Tudor се отнася до наказателно производство, в което срещу него е повдигнато обвинение, че е заплашил съдебен изпълнител и няколко полицейски служители, извършил е актове на насилие срещу тях, като ги е обидил и като цяло се е опитал да попречи на изпълнението на съдебно решение във връзка с изваждането на Партия Велика Румъния от помещенията й в Букурещ на 4 януари 2011 г.;
            
         
               В.
            
            
               като има предвид, че в рамките на същото наказателно производство Corneliu Vadim Tudor е обвинен в неуважение към съда, поведение, противоречащо на добрите нрави и нарушение на реда;
            
         
               Г.
            
            
               като има предвид, че съгласно член 8 от Протокола за привилегиите и имунитетите на Европейския съюз, членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им, и като има предвид, че съгласно член 9 от Протокола, членовете на ЕП се ползват на територията на тяхната собствена държава с имунитетите, предоставяни на членовете на националните парламенти;
            
         
               Д.
            
            
               като има предвид, че в писмото си г-н Tudor се позовава както на член 8, така и на член 9 от Протокола (предишни членове 9 и 10); като има предвид, че член 9 не се прилага спрямо нормата на член 72 от румънската конституция и че по тази причина искането му трябва да бъде разгледано като основано единствено на член 8;
            
         
               Е.
            
            
               като има предвид, че с писмо от 8 юни 2011 г. председателят на комисията по правни въпроси поиска от румънските органи допълнителна, по-подробна информация относно образуваното срещу г-н Tudor производство;
            
         
               Ж.
            
            
               като има предвид, че в писмо от 7 октомври 2011 г. румънските органи заявиха следното: „като има предвид, че г-н Tudor не е бил задържан, арестуван или обискиран, не се налага да се търси разрешението на Европейския парламент. Понеже фактите по делото не са свързани с подадени от него гласове или изразени при изпълнение на задълженията му политически становища, и той не е бил задържан, арестуван или обискиран, не бе счетено за необходимо да се иска снемане на имунитета на г-н Tudor“;
            
         
               З.
            
            
               като има предвид, че изваждането на партия Велика Румъния от помещения й и съпътстващите обстоятелства действително съставляват, съответно, гражданскоправен и наказателноправен въпрос, който няма пряка, очевидна връзка с изпълнението на задълженията на г-н Tudor като член на Европейския парламент;
            
         
               И.
            
            
               като има предвид, че г-н Tudor не се възползва от възможността да разясни на компетентната комисия искането си за защита на имунитета му, по-специално в светлината на писмото от румънските органи;
            
         
               1.
            
            
               Решава да не защити привилегиите и имунитета на Corneliu Vadim Tudor;
            
         
               2.
            
            
               Възлага на своя председател незабавно да предаде настоящото решение и доклада на своята компетентна комисия на компетентните органи на Румъния и на Corneliu Vadim Tudor.
            
         
      (1)  Дело 101/63 Wagner/Fohrmann и Krier [1964] Recueil 195, Дело 149/85 Wybot/ Faure и други [1986] Recueil 2391, Дело T-345/05 Mote/Парламент [2008] Сборник II-2849, Съединени дела C-200/07 и C-201/07 Marra/ De Gregorio и Clemente [2008] Сборник I-7929, Дело T-42/06 Gollnisch/Парламент [2010] Сборник II-1135 и Дело C-163/10 Patriciello (все още непубликувано в Сборника).